b'\n_START_ARTICLE_\nMarko Terseglav\n_START_SECTION_\n\xc5\xbdivljenje\n_START_PARAGRAPH_\nV Ljubljani je maturiral, \xc5\xa1tudiral slavistiko in primerjalno knji\xc5\xbeevnost ter leta 1972 diplomiral. Leta 1980 je magistriral z nalogo Pre\xc5\xa1eren in slovenska ljudska pesem ter leta 1993 doktoriral z nalogo Usko\xc5\xa1ka pesemska dedi\xc5\xa1\xc4\x8dina Bele krajine._NEWLINE_Po diplomi se je zaposlil v Glasbenonarodopisnem in\xc5\xa1titutu ZRC SAZU, kjer dela \xc5\xa1e danes kot znanstveni sodelavec. Kot \xc5\xa1tipendist nem\xc5\xa1ke vlade se je v zimskem semestru 1980/81 izpopolnjeval v folkloristiki in etnologiji  na Humboldtovi univerzi v Berlinu, kamor se je v naslednjih letih vra\xc4\x8dal na specializacijo. Na kraj\xc5\xa1ih, enomese\xc4\x8dnih izpopolnjevanjih iz folkloristike je bil \xc5\xa1e v Bratislavi (1976), v Brnu (1976) in v Zagrebu (1980)._NEWLINE_Tri leta je bil lektor sloven\xc5\xa1\xc4\x8dine na univerzi v Osijeku, leta 1995 je postal docent, 2001 pa izredni profesor  folkloristike na Oddelku za etnologijo in kulturno antropologijo Filozofske fakultete v Ljubljani.\n_START_SECTION_\nDelo\n_START_PARAGRAPH_\nPodro\xc4\x8dje njegovega znanstvenega dela obsega \xc5\xa1tiri pomembnej\xc5\xa1e sklope: zgodovino folkloristi\xc4\x8dne misli na Slovenskem, metodolo\xc5\xa1ko-teoreti\xc4\x8dne probleme ljudske duhovne kulture, razmerje med ljudskim in umetnim pesni\xc5\xa1tvom in medeti\xc4\x8dni odnosi. _NEWLINE_K njegovim teoreti\xc4\x8dnim delom sodi knji\xc5\xbeica Ljudsko pesni\xc5\xa1tvo (1987). Objavil je Porabsko pesmarico (1989) in zbirko ljudskih eroti\xc4\x8dnih pesmi Klin\xc4\x8dek lesnikov (1981), s katero smo Slovenci dobili prvo zbirko ljudskih eroti\xc4\x8dnih oziroma kvantarskih pesmi. _NEWLINE_Med ve\xc4\x8d kot dvesto petdesetimi bibliografskimi enotami so 3 samostojne monografije, 5 strokovnih knjig in okrog 30 znanstvenih \xc4\x8dlankov, med katerimi so bili nekateri objavljeni v tujih strokovnih revijah (hrva\xc5\xa1kih, avstrijskih, nem\xc5\xa1kih). Strokovne recenzije njegovih knjig in znanstvenih \xc4\x8dlankov so bile objavljene v doma\xc4\x8dih in tujih (Narodna umjetnost, Demos idr.) strokovnih revijah._NEWLINE_Je \xc4\x8dlan izvr\xc5\xa1nega odbora za folkloristiko pri Mednarodnem slavisti\xc4\x8dnem kongresu in \xc4\x8dlan organizacije za ljudsko kulturo IOF (International Organisation of Folklore)  s sede\xc5\xbeem na Dunaju. Aktiven je  v  uredni\xc5\xa1kem odboru revije Narodna umjetnost, ki jo izdaja In\xc5\xa1titut za etnologijo in folkloristiko v Zagrebu._NEWLINE_Med drugim je sourednik znanstvene izdaje Slovenske ljudske pesmi in nosilec in\xc5\xa1titutskega raziskovalnega projekta Temeljne raziskave slovenske ljudske glasbe, pesmi in plesa. Trenutno je vodja projekta Slovenska ljudska duhovna kultura v procesu globalizacije in sodelavec pri projektu Raziskave nosilcev ljudskokulturnih pojavov. Je sodelavec in sourednik temeljne izdaje Slovenskih ljudskih pesmi, ki so do sedaj iz\xc5\xa1le pri Slovenski matici  v petih knjigah._NEWLINE_30 let je v uredni\xc5\xa1kem odboru Glasnika SED in v letih 2001\xe2\x80\x932003 je bil tudi glavni urednik Knji\xc5\xbenice Glasnika SED. Leta 2005 je bil urednik revije Traditiones. V Slovenskem etnolo\xc5\xa1kem dru\xc5\xa1tvu  (SED) od leta 2006 predseduje Komisiji za Murkove nagrade, priznanja in listine. Leta 2018 je prejel \xc5\xa0trekljevo nagrado.'